KOMISIJOS REGLAMENTAS (EB) Nr. 707/2009
2009 m. rugpjūčio 5 d.
iš dalies keičiantis Europos Parlamento ir Tarybos reglamento (EB) Nr. 184/2005 dėl mokėjimų balanso, tarptautinės prekybos paslaugomis ir tiesioginių užsienio investicijų Bendrijos statistikos nuostatas dėl duomenims keliamų reikalavimų atnaujinimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. sausio 12 d. Europos Parlamento ir Tarybos reglamentą (EB) Nr. 184/2005 dėl mokėjimų balanso, tarptautinės prekybos paslaugomis ir tiesioginių užsienio investicijų Bendrijos statistikos (1), ypač į jo 10 straipsnį,
kadangi:
(1)
Reglamentu (EB) Nr. 184/2005 nustatyta bendra sisteminio mokėjimų balanso, tarptautinės prekybos paslaugomis ir tiesioginių užsienio investicijų sričių Bendrijos statistikos rengimo sistema.
(2)
Dėl mokėjimų balanso srities ekonominės ir techninės raidos būtina nuolat atnaujinti duomenims keliamus reikalavimus ir pritaikyti Reglamente (EB) Nr. 184/2005 nustatytą skirstymą.
(3)
Priėmus 2005 m. liepos 6 d. Europos Parlamento ir Tarybos reglamentą (EB) Nr. 1161/2005 dėl ketvirtinių nefinansinių sąskaitų rengimo pagal institucinius sektorius (2) prireikė papildomos mokėjimų balanso statistikos.
(4)
Norint, kad Bendrijos lygmens pajamų ir einamosios sąskaitos suvestiniai duomenys būtų tikslesni, ir siekiant užtikrinti investicijų portfelio pajamų (einamoji sąskaita) ir investicijų portfelio srautų (finansinė sąskaita) suvestinių duomenų rengimo darnumą ir Europos Komisijos (Eurostato) ir Europos centrinio banko (ECB) skaičiavimų darnumą, būtina iš dalies keisti tam tikrus Reglamento (EB) Nr. 184/2005 I priedo 1 lentelėje „Mokėjimų balanso euro rodikliai“ ir 2 lentelėje „Mokėjimų balanso ketvirčio statistiniai duomenys“ duomenims keliamus reikalavimus.
(5)
Į Europos Sąjungą įstojus Bulgarijai ir Rumunijai, o Slovėnijoje, Kipre, Maltoje ir Slovakijoje įvedus eurą reikia atitinkamai pakeisti Reglamento (EB) Nr. 184/2005 I priedo 6 lentelę „Geografinės klasifikacijos lygiai“.
(6)
Priėmus 2006 m. gruodžio 20 d. Europos Parlamento ir Tarybos reglamentą (EB) Nr. 1893/2006, nustatantį statistinį ekonominės veiklos rūšių klasifikatorių NACE 2 red. ir iš dalies keičiantį Tarybos reglamentą (EEB) Nr. 3037/90 bei tam tikrus EB reglamentus dėl konkrečių statistikos sričių (3), būtina pritaikyti Reglamento (EB) Nr. 184/2005 I priedo 7 lentelės „Veiklos klasifikavimo lygiai“ veiklos klasifikacijos lygius.
(7)
Šiame reglamente numatytos priemonės atitinka Reglamentu (EB) Nr. 184/2005 įsteigto Mokėjimų balanso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 184/2005 I priedas iš dalies keičiamas taip, kaip nurodyta šio reglamento priede.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. rugpjūčio 5 d.